‹‹መንገዱ ከዲዛይኑ ውጭ እንዲሠራ ተደርጎብናል›› ሲሉ የቅራቅር ከተማ ነዋሪዎች ቅሬታቸውን ገለጹ፡፡
የመንገዱ ዲዛይ የከተማውን የቀጣይ ዕድገት ታሳቢ ያደረገ መሆኑን ደግሞ መሪ ማዘጋጃ ቤቱ አስታውቋል፡፡የፕሮጀክት ተቆጣጣሪ መሐንዲስ ኢንጅነር መልካ መና የቀረበው ጥያቄ የመንገድ ስፋት ለውጥ እንጅ የቦታና የዲዛይን ለውጥ አለመሆኑን ተናግረዋል፡፡ባሕር ዳር፡ ጥቅምት 20/2012 ዓ.ም (አብመድ) ከዳባት-አጅሬ -ቅራቅር-ከተማ ንጉሥ የሚሠራው መንገድ የቅራቅር ከተማን ማዕከል አድርጎ መጀመሪያ ዲዛይኑ ቢወጣም ከከተማው ውጭ እንዲያልፍ በመደረጉን በመግለጽ ነዋሪዎች ቅሬታቸውን ለአብመድ ተናግረዋል፡፡ለአብመድ ቅሬታቸውን ያቀረቡ ስማቸውን መጥቀስ ያልፈለጉ ነዋሪዎች የኢትዮጵያ መንገዶች ባለስልጣን የመጀመሪያው ዲዛይን ከተሞችን ማዕከል በማድረግ እንዲያልፍ በሰነድ እንዳስቀመጠ አመልክተዋል፡፡ ይሁን እንጅ መንገዱ በ2011 ዓ.ም ከከተማው በ2 ኪሎ ሜትር ርቀት ላይ ወደ ከተማ ንጉሥ እንዲያልፍ ተደርጓል፡፡ ከዲዛይኑ ውጭ ከተማዋን ባገለለ ሁኔታ መንገዱ እንዲሠራ መደረጉ ተገቢ አለመሆኑንም ነዋሪዎች ለአብመድ ገልጸዋል፡፡ነዋሪዎቹ መንገዱ በዲዛይኑ መሠረት እና ማኅበረሰብን ተጠቃሚ በሚያደርግ አግባብ እንዲሠራ በተወካዮቻቸው አማካይነት ጥያቄ ቢያቀርቡም “ፕሮጀክቱ የሚሠራው መንግሥት ባመነበት እንጅ በሕዝብ ውሳኔ ሊሆን አይችልም” የሚል ምላሽ በወረዳው የሥራ ኃላፊዎች እንደተሰጣቸው ነው የገለጹት፡፡‹‹በጊዜው ጥናቱ ሲካሄድም በከተማው መካከል ላይ የሚገኘውን መናኸሪያ እንደመነሻ ነጥብ እንዳደረገ በጨረታ ከቀረበው ሰነድ ላይ ተመላክቷል›› ብለዋል ነዋሪዎቹ፡፡ መንገዱ መጀመሪያ ከተጠናው በ2 ኪሎ ሜትር ገደማ ርቆ እንዲሠራ መደረጉንም ተናግረዋል፡፡ ጥያቄውንም ከ2011 ዓ.ም ጀምረው አቅርበው ምላሽ እንዳልተሰጣቸው ነው ነዋሪዎች የተናገሩት፡፡የቅራቅር ከተማ ዋና ሥራ አስፈጻሚ አቶ ካሳሁን አራጋው እንደተናገሩት ደግሞ የፌዴራል መንገዶች ባለስልጣን በከተማዋ በሦስት አማራጮች ጥናት አድርጓል፡፡ ‹‹የከተማውን የቀጣይ ዕድገት ታሳቢ የሚያደርግ አማራጭ መንገድ እንዲሠራ ስምምነት ላይ ተደርሷል፤ ለዚህም ተጨማሪ 8 ሚሊዮን ብር ተጠይቋል›› ብለዋል፡፡
‹‹ጥያቄ አቅራቢዎች እንዲሠራ የሚፈልጉት መንገድም ዳገት የበዛበት እና አስቸጋሪ በመሆኑ እና በከተማዋ ዕድገት ላይም ተጽእኖ የሚያሳድር ስለሆነ በሌላ አቅጣጫና ወደፊት ከተማው በሚለማበት በኩል መንገዱ እንዲገባ ተደርገጓል›› ብለዋል አቶ ካሳሁን፡፡